《中秋夕以月色静中见泉声幽处闻为韵分韵得见字》
宋代·释德洪

夜清成水宿，月出波滟滟。那知是中秋，老眼欲凄眩。

此生天地间，飘泊如蓬转。朅来泊湘濒，此月凡七见。

冰轮上天衢，万里不知远。夜深度明河，轮侧明河浅。

西楼欲吹笛，馀声落哀怨。魂清到月胁，寒露纷满面。

林光泼流泉，天大微云卷。阿崇具纸笔，橘亦磨破砚。

诗成月华清，幼妇与黄绢。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。